निगम को सुध नहीं, 19 दुकानों पर अतिक्रमण
आयकी कमी से जूझ रहे नगर निगम प्रशासन को अपनी संपत्ति की ही सुध नहीं है। निगम कार्यालय के पास ही स्थित दशहरा मैदान में बनी 19 दुकानों पर अतिक्रमियों ने कब्जा कर लिया है। सीएडी चौराहे के पास पिछले दिनों अतिक्रमियों से मुक्त करवाई 3 दुकानों के निस्तारण के लिए अभी तक कोई योजना नहीं बनी है। इस पर फिर से अतिक्रमियों की नजर बनी हुई है।
नगर निगम ने दशहरा मैदान में किशोरपुरा की ओर किराए पर देने के लिए 19 दुकानों का निर्माण करवाया था। इन्हें किराए पर दिए जाने से पहले ही बोर्ड बदल गया। इस बीच निगम प्रशासन भी इन दुकानों को लेकर उदासीन हो गया। इसका फायदा उठाकर कुछ लोगों ने उन पर अतिक्रमण कर लिया। कुछ ने इन दुकानों को अपना वाहन खड़ा करने का पार्किंग स्थल बना लिया तो कुछ ने यहां पर होटल, लकड़ी अन्य दुकानें लगा लीं। निगम प्रशासन को भी इसकी जानकारी है इसके बावजूद अतिक्रमण हटाकर दुकानों का निस्तारण करने की कोई योजना नहीं बनी। बीच-बीच में इन दुकानों के निस्तारण की योजना पर बात होती है, लेकिन कार्रवाई कुछ नहीं होती। वहीं, एक दिसंबर को सफाई अतिक्रमण अभियान के दौरान सीएडी सर्किल पर तीन दुकानों को अतिक्रमण से मुक्त करवाया गया था। इन पर निगम ने अपना ताला लगा दिया, लेकिन उनके निस्तारण की भी कोई योजना नहीं बनी।
अधिकारी बोले अब करेंगे निस्तारण
कार्यवाहकआयुक्त राजेन्द्र सिंह चारण ने कहा कि तीन दुकानों को एटीएम या अन्य व्यावसायिक गतिविधि के लिए किराए पर दिया जाएगा। यदि किराए की योजना नहीं बन पाई तो इन्हें नीलाम किया जाएगा। किशोरपुरा की ओर की दुकानों से अतिक्रमण हटाकर नीलाम किया जाएगा। इसकी योजना बनाई जा रही है।
दशहरा मैदान मेंे आसापुरा मंदिर के पास नगर निगम की दुकानों पर अतिक्रमण।
hin_Deva hin_Deva hin_Deva hin_Deva hin_Deva bho_Deva